| **Inga Ruginienė** |
| --- |
| Gimė | 1981 m. gegužės 24 d. (42 metai)Vilnius |
|  |
| Pareigos | LPSK pirmininkė, ITUC PERC viceprezidentė, ETUC viceprezidentė |
|  |
| Alma mater | 2005 m. Vilniaus universiteto Medicinos fakultetas,2015 m. Kauno miškų ir aplinkos inžinerijos kolegija,2022 m. Mykolo Romerio universitetas |

**Inga Ruginienė** (g. 1981 m. gegužės 24 d. Vilniuje) – Lietuvos profesinių sąjungų konfederacijos (toliau LPSK) pirmininkė, Tarptautinės profesinių sąjungų konfederacijos (angl. *International Trade Union Confederation* arba ITUC) Europos regiono (angl. *Pan-European Regional Council* arba PERC) viceprezidentė, Europos profesinių sąjungų konfederacijos (angl. *European Trade Union Confederation* arba ETUC) viceprezidentė.

Biografija
----------

### Išsilavinimas

1999–2003 m. studijavo ir baigė Vilniaus universiteto Medicinos fakultete visuomenės sveikatos bakalaurą, vėliau 2005 m. baigė visuomenės sveikatos magistrą. 2013–2015 m. Kauno miškų ir aplinkos inžinerijos kolegijoje studijavo ir baigė miškų ūkio valdymo bakalaurą.

2022 m. įgijo Mykolo Romerio universiteto Darbo teisės LL.M (lot. *Legum Magister*, liet. Teisės magistras).

### Profesinė veikla

I. Ruginienė karjerą pradėjo 2004 m. Lietuvos raudonojo kryžiaus draugijoje (toliau LRK), kurioje buvo pirmosios pagalbos instruktorė ir savanorė. Nuo 2005 m. iki 2008 m. Valstybiniame aplinkos sveikatos centre dirbo visuomenės sveikatos specialistės pareigose. 2008–2010 m. Individualiojoje įmonėje "S stata" buvo Vilniaus regiono vadovė. 2016 m. tapo LRK valdybos nare ir ten veiklą vykdė iki 2019 m.

2012 m. veiklos sritį pakeitė iš sveikatos į profesines sąjungas, kai tapo Lietuvos miško ir miško pramonės darbuotojų profesinių sąjungų federacijos (toliau LMPF) pirmininko pavaduotoja. 2014 m. buvo išrinkta LMPF pirmininke. Šiuo laikotarpiu viena iš svarbiausių atliktų veiklų: 2017 m. ūrėdijų reformos metu darbuotojų interesų gynimas. Nuo 2016 m. dirba Europos saugos ir sveikatos darbe agentūros valdybos nare.

2018 m. LPSK suvažiavime išrinkta Lietuvos profesinių sąjungų konfederacijos pirmininke. Nuo 2019 m. užima Tarptautinės profesinių sąjungų konfederacijos Europos regiono (ITUC PERC) viceprezidentės pareigas. Nuo 2021 m. dirba Kauno miškų ir aplinkos inžinerijos kolegijos Tarybos nare.

2022 m. gegužės 6 d. perrinkta dar vienai LPSK pirmininkės kadencijai. I. Ruginienė taip pat dalyvauja Lietuvos trišalės tarybos derybose dėl minimalios algos, nacionalinės kolektyvinės sutarties ir kitų su darbuotojų darbo sąlygomis ir teisėmis susijusių teisės aktų. 2023 m. išrinkta Europos profesinių sąjungų konfederacijos viceprezidente.

Pasiekimai
----------

* 2015 m. gavo Kauno miškų ir aplinkos inžinerijos kolegijos medalį ir buvo įrašyta į Kolegijos absolventų Garbės knygą.
* 2022 m. gavo auksinį Valstybinės darbo inspekcijos pasižymėjimo ženklą.
* 2023 m. buvo įrašyta įmonės „Kantar" Verslo nuomonės lyderių tyrimo top penketuke.

Šaltiniai
---------

1. ↑  Kas yra kas Lietuvoje. (2021). *Kas yra kas Lietuvoje 20/21.*
2. ↑  ELTA, lrytas.lt. (2017). *Miškininkai rengia įspėjamąjį streiką*.
3. ↑  LPSK. (2023). *Tarptautinė veikla*.
4. ↑  Lietuvos Respublikos socialinės apsaugos ir darbo ministerija. (2023). *LR trišalė taryba*. Archyvuota kopija 2024-01-11 iš Wayback Machine projekto.
5. ↑  LPSK. (2023). *I. Ruginienė Elected as a Vice President of the European Trade Union Confederation*.
6. ↑  Kantar. (2023). *Verslo nuomonės lyderių TOP30: per pusmetį – trečdalis naujų veidų*. kantar.lt.